Пенчо Славейков
Биволи

chitanka.info

Биволи[0]

Два брези бивола — отпред ги шопче тегли

за тежкия синджир в обтегната ръка,

и врат прищъпнали о жилавите жегли,

едвам пристъпват те, изпънали крака.

Едвам пристъпват те, че тежък е товара

на чак над ритлите натъпкани кола,

и по неравний път едвам колата стара

се влачи и далеч скрибучат колела.

Товара тежък е. Изпънали дебели

слинави вратове, задъхани пъхтят —

и тъпо погледи от бели очи взрели,

подир водача те безсмислено вървят.

[0] В. „Пряпорец“, 25 август 1910 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.